钦定古今图书集成/理学汇编/学行典/第238卷 > 石公辙
## 钦定古今图书集成/理学汇编/学行典/第238卷 > 石公辙

按《绍兴府志》：“石公辙，字道叟，新昌人。为人重交敦义。
初游太学，同舍生朱彝行寝疾，无亲党，公辙为谒医
治疗。既不起，家人闻讣，方徬徨，不知所为，而公辙已
送柩在门矣。时舟行冒暑，目眚几失明，忽梦彝行如
平生，曰：‘目眚奈何？有参朱先生药如神’。觉而异之。至
京口，有言参朱先生者，公辙因与访求得药百馀贴”，
皆细如芥子，公辙旦夕服之，目遂如初。登绍兴二年
特奏状元，年八十，手自校书，灯下作蝇头细楷，人谓
“冥报”云。